<<แหล่งเสาะหาของดี>>

     เดินทางมาจากรุงเทพ มุ่งหน้าขึ้นเหนือด้วยถนนวิภาวดี รังสิต ขับตรงขึ้นมาก่อนถึงสะพานกลับรถเข้า ถนนคลองหลวง ให้เลี้ยวซ้ายเพื่อไปทาง ถนนคลองหลวง ฝั่งหลังมหาวิทยาลัยธรรมมศาตร์ รังสิต ขับตรงไปจะพบสะพานลอย และป้ายเขียนทางเข้าหอพักกอล์ฟวิว เลี้ยวซ้ายเข้าไป และเลี้ยวขวาขับเลาะถนนเส้นริมคลองไปเรื่อยๆ ผ่านหอพักกอล์ฟวิวแล้วอีกประมาณ 200 เมตร จะพบร้านอยู่ขวามือครับ

   ส่วนอีกทางจะเข้าใกล้ร้านกว่าครับ คือขับต่อจากเส้นคลองหลวงเดิม ตรงต่อไปเลยทางเข้าหอกอล์ฟวิวไป จนถึงแยกเบี่ยงซ้ายเพื่อ U-turn ใต้สะพาน โดยปกติจะเลี้ยวขวาให้ U-turn แต่เราจะต้องเลี้ยวซ้ายเข้าไปในซอยแคบๆนะครับ ขับตรงไปจนผ่านสะพานข้ามคลองให้เลี้ยวซ้ายที่สามแยก ตรงไปอีกประมาณ 50 เมตรจะพบสะพานข้ามร้านอยู่บริเวณใกล้ๆทางโค้งครับ 

<<ไต้ก๋งตัวมากประสบการณ์ พึมพำก่อนออกเรือ>>

      เป็นร้านที่คะแนนสูงที่สุดในละแวกปทุมธานีนี้ ก็เป็นได้สำหรับร้านนี้ ครัวบ้านจิบ หลบซ่อนตัวอยู่ในพื้นที่อันคับแคบและลึกลับพอสมควรเลย ต้องเป็นคนคุ้นเคยในพื้นที่พอสมควรเลยที่จะสามารถหาพบได้ แต่สำหรับ GB แล้ว ยังไงก็ต้องดั้นด้นหาให้เจอ ซอยทางเข้าร้านค่อนข้างซับซ้อนเบาๆและคดเคี้ยวพอสมควร แต่ก็ไม่สามารถเทียบเคียงความโหดร้ายของการจอดรถริมถนนได้เลยแม้แต่น้อย 555+ ด้วยความที่ถนนนั้นก็แคบอยู่แล้ว และเราต้องจอดรถริมคลองเพื่อเดินข้ามสะพานเข้าไปยังตัวร้านอีกหนึ่งต่อ ทำให้วันที่ผมไปวันนั้น มีรถยี่ห้อหรูตราดาว3แฉก ถอยเข้าจอดเบียดกับท่อปูนใกล้ๆ เห็นแล้วน้ำตาจะไหลพรากแทนเจ้าของ ใครคิดว่าจอดรถเซียนๆ เชิญได้เลยนะครับ 555+ ร้านตั้งอยู่บริเวณริมคลองที่ทอดยาวทะลุโอบอ้อมบ้านเรือนที่เรียงรายอยู่ฝั่งตรงข้ามของด้านหลังมหาวิทยาลัยธรรมศาสตร์ รังสิต  เป็นเหมือนบ้านไม้ผสมปูน ดูคับแคบหน่อยๆ วางโต๊ะชิดๆกันแน่นพอประมาณ แม้จะดูเรียบๆง่ายๆ ไม่ได้เลิศหรู ไม่มีห้องแอร์อะไร หรือ พูดง่ายๆว่า เหมือนร้านข้างทางทั่วๆไป แต่ก็คึกคักและแน่นขนัดไปด้วยลูกค้าผู้หิวโหยทั้งหลายตั้งแต่ก่อน 11 โมงเลยครับ ร้านนี้แปลกอย่างหนึ่ง คือ ปิดวันเสาร์ และเปิดเร็วมาก คือ 9 โมงเช้า ส่วนปิดก็ประมาณ 1 ทุ่มครับ ถ้าใครอยากมาทานเป็นข้าวเย็น ก็ต้องรีบมานิดนึงครับ เพราะบางทีวัตถุดิบก็หมดก่อน และหากใครไม่ได้จองไว้ช่วงใกล้ๆเที่ยงมีน้ำตาตกในแน่นอนนะจ๊ะ เมนูในร้านแม้จะเป็นเมนูอาหารไทย ซึ่งไม่แตกต่างจากร้านข้างทางทั่วๆไป แต่ทุกจานการันตีความคับแน่นของปริมาณและคุณภาพแน่นอน ไม่ว่าจะประเภทผัด ยำ ต้ม ก็เด็ดดวงถึงรสชาติ อีกทั้งอาหารจะพวกปลาและกุ้งก็ สด ใหม่ ใหญ่ ไม่แพงครับ ซึ่ง ปลาช่อน ปลาทับทิม และปลากระพงนั้น ราคาอาหารจะขึ้นอยู่กับน้ำหนักของปลาด้วยครับ กล่าวมายืดยาว ได้เวลาฟาดฟันแล้ว ลุย...!!!

<<ของมีค่าที่เสาะหากัน>>

     - ไก่ผัดเม็ดมะม่วง ( 60 บาท) ????????????????????: ปริมาณล้นหลามไม่เบาต่อหนึ่งจาน วางมาตอนแรกเรามีอึ้งๆเหมือนกันครับ สำหรับจานนี้ สูตรของร้านจะนำเนื้อไก่ชิ้นใหญ่หั่นพอดีคำ ขนาดอ้าปากเต็มพิกัด 555+ นำไปชุบแป้งทอด ให้เหลืองกรอบ ดูน่าทานครับ จากนั้นนำมาผัดกับหอมใหญ่หั่นซอยตามยาว เม็ดมะม่วงหิมพานต์ และพริกแห้ง ออกรส หวาน เปรี้ยว มัน พอได้คลุกเคล้าทานกับข้าวสวยเข้ากันดีจริงๆ ยิ่งที่ได้ทานเนื้อไก่ทอดที่ด้านนอกยังกรอบอยู่แม้จะในไปผัดมา กัดเข้าไปผ่านแป้งที่ตอนแรกนึกว่าจะหนา แต่จริงๆ บางกรอบดีมากๆ เจอไก่ที่เนื้อแน่นๆเต็มคำ นิ่มๆ ยังฉ่ำดีอยู่ รสสัมผัสช่างดีงามเหลือเกินครับสำหรับจานนี้ ห้ามพลาดด้วยประการทั้งปวง

     - แกงส้มชะอมกุ้ง ( 80 บาท) ???????????????? : แม้จะมาถ้วยไม่ใหญ่มากมาย แต่ปริมาณกุ้งที่แทบจะหกออกมานอกถ้วยก็ทำเอาเรายิ้มแกล้มปริไม่น้อย ด้วยกุ้งขาวปลอกเปลือกพอได้ ขนาดใหญ่ๆ จำนวน 5-6 ตัว โดนเทลงมาพร้อมกับยอดมะพร้าวชิ้นหนา ขาว อวบ แน่นหวาน และเพื่อนไข่ชะอมทอดหั่นสี่เหลี่ยม นิ่มนวล ไม่มีขม อัดแน่นเต็มชามด้วยน้ำแกงส้มร้อนๆ รสสัมผัสดีเลยครับ รับรู้ได้ถึงความละมุนและเข้มข้นพอประมาณใช้ได้ เปรี้ยวนำ แต่จะหวานไปนิดสำหรับความรู้สึกผม หอมเครื่องแกง ประทับใจไม่เบาสำหรับถ้วยนี้เลยครับ

     - ยำผักบุ้งกรอบ ( 60 บาท) ???????????????? : จานแนะนำของใครหลายๆคน ซึ่งตอนแรกๆผมก็ไม่ค่อยเชื่อเท่าไหร่ แต่เจอไปกับตัวถึงรู้ซึ้ง 555+ แครอท ผักบุ้งทั้ง ก้านและใบ โดนชุบแป้งบางๆ จับกระโจนลงกะทะทอดมาได้กรอบและคงรสชาติของผักได้ดีมากครับ อีกทั้งน้ำยำรส หวาน เปรี้ยว เผ็ด ที่มีทั้งมะเขือเทศ ขึ้นฉ่าย กับเนื้อสัตว์ทะเลที่ใส่มาทั้ง กุ้งขาวตัวเบ้งๆ 4-5 ตัวและปลาหมึก 2-3 ชิ้น คลุกเคล้า ราดละเลงเหนือผักที่ทอดมา ทานคู่กันได้ทั้งรสชาติที่กลมกล่อมเข้ากันดีครับ ได้รสสัมผัสที่กรอบ เปรี้ยว หวาน เผ็ดเบาๆ สนุกปาก สมคำล่ำลือครับ และควรสั่งอย่างที่เค้าบอกกันมาครับ 555+

     - หมึกนึ่งมะนาว ( 160 บาท) ???????????????????? : ร้านขายอาหารทะเลโดยตรง เจอจานนี้เข้าไปอาจมีร้องไห้แน่นอน 555+ หมึกนึ่งจานนี้ ทางร้านใช้ตัวโตๆ นำมาล้างสะอาดอย่างดี เนื้อขาวๆ หนวด หัว โดนหั่นแว่นและบั้งมาอย่างดี  เสริ์ฟมาบนจานเปลกะทะร้อนทรงปลา แหวกว่ายอยู่ในน้ำซุป ที่เปรี้ยว หวาน แซ่บลงตัวดี เข้มข้นโอเครดีครับ เนื้อปลาหมึกสด หนึบ เคี้ยวกรอบดีมาก ไม่มีเหนียวหรือคาวให้เสียอารมณ์ เนื้อเยอะคุ้มค่ามากๆครับ

   - ข้าวสวย ( 10 บาท)

<<เข้าท่าเรือ ประเมินผลงาน>>

      >รสชาติ – 5/5 : จริงๆแล้ว รสชาติไม่ได้โดดเด่นมากเป็นพิเศษจนสุดโต่งครับ แต่ความชัดเจนของรสชาติที่สื่อออกมาได้ดีมากๆ เปรี้ยว หวาน มัน เค็ม เผ็ด ทำได้ดีและความกลมกล่อมเข้ากันอย่างลงตัวมาก ความแน่น สด ใหม่ของเนื้อสัตว์ทั้งบกและทะเล สะท้อนออกมาจากรสสัมผัส กรอบก็กรอบจริง แน่นก็แน่นจริง นุ่ม เด้ง ชัดเจน โดยรวมทานแล้วสามารถรับรู้ได้ถึงความชำนาญและพิถีพิถันในการปรุง เปรียบเสมือนได้ลิ้มรสอาหารรสมือแม่ สรุป วัตถุดิบและรสสัมผัสดี ความเข้มข้นเหมาะสมดี ความสดใหม่ สะอาด และความหอม ดีใช้ได้ หน้าตาและสีสันน่าทานมากครับ 

      >ราคา – 5++/5 : ขอย้ายสำเนาทะเบียนบ้าน มาอยู่ด้วยได้ไหมเค๊อะ ที่สุดของที่สุดครับร้านนี้ ผมยกนิ้วพร้อมคาราวะให้งามๆเลยครับ ราคาดูกลางๆหากเราเปรียบเทียบแค่เพียงราคาผิวเผินกับร้านอาหารไทยข้างทางทั่วๆไปนะครับ แต่ปริมาณและคุณภาพนี่ จัดว่าสุดยอดจริงๆ โดยเฉพาะผมว่าหาร้านที่ทำอาหารทะเลได้ราคาขนาดนี้ ด้วยคุณภาพและปริมาณดังกล่าว ยากเอาเรื่องเหมือนกันนะครับ
 
      >บรรยากาศ – 3.5/5 : ร้านไม่ได้กว้างขวางอะไรมากมายครับ แต่ก็มีโต๊ะ-เก้าอี้เยอะพอสมควร อัดแน่นกันอยู่ประมาณ20-30 โต๊ะ เดินเหินลำบากนิดหน่อย ช่องไฟระหว่างโต๊ะดูใกล้ชิดพอลอกการบ้านกันได้ 555+ โต๊ะ-เก้าอี้ นั่งพอได้ ตามสภาพกาล ความสะอาดสะอ้านภายในร้านพอใช้ได้ อากาศร้อนพอดูเลยครับ แม้ว่าจะอยู่บริเวณคลองก็ตาม เหมือนลมไม่ค่อยพัดผ่านและอากาศไม่ถ่ายเทเท่าใด ดีที่พอมีพัดลมทั้งบนเพดานและตั้งพื้นพอให้ผ่อนคลายความร้อนกันไปได้บ้างครับ ห้องน้ำสะอาดดีครับ

     >บริการ – 4/5 : คุณลุง-ป้า และน้องๆทุกๆคนดูเป็นกันเองดีครับ พูดจาสุภาพและยิ้มแย้มแจ่มใสดี ความเร็วในการตระเตรียมอาหารถือว่าค่อนข้างเร็วใช้ได้เลยครับ แต่อาจจะมีตกหล่นบ้าง ตามสภาพความโกลาหลของคนอันอัดแน่นภายในร้าน สถานที่จอดรถ โหดร้ายเป็นที่สุด จึงเป็นที่มาของคะแนนดังกล่าว
 
<<ดีไม่ดี ลูกเรือรุ่นพี่ฟันธง>>

     แม้จะตกระกำลำบากกันบ้าง แต่แสงสว่างแห่งสิ่งล้ำค่า ช่างงามสง่าเสียเหลือเกิน

---------------------------------------------------------------------
     “ รีวิวทุกฉบับ ไม่เหมาะสำหรับเจ้าของร้านใจแคบ หลงใหล หมกมุ่น และผู้ที่ไม่รู้จักผิดชอบชั่วดีของตนเอง โปรดอย่าทำตัวโลกแคบ ควรหัดเปิดหูเปิดตาเปิดกะลาเปิดใจกันบ้าง เพื่อการปรับปรุงในทุกๆด้าน ลูกค้าคือพระเจ้า พระเจ้ามีดี มีงี่เง่าบ้าง มันเป็นเรื่องปกติ แต่...พระเจ้าเอาตังมาให้คุณใช้ ไม่ได้ขอทานฟรีนะครับ ”

Just enjoy it…!!!  Flamboyant and frank review by GB.
